“উনিই বস, আমি তো কর্মী,” নীতিনের শপথে বড় মন্তব্য মোদির

ওয়েব ডেস্ক: বিজেপি-র সর্বভারতীয় সভাপতি (BJP National President) হিসেবে শপথ নিলেন নীতিন নবীন (Nitin Nabin)। জগত প্রকাশ নাড্ডাকে স্থলাভিষিক্ত করলেন তিনি। মঙ্গলবার দায়িত্ব গ্রহণের পর তাঁকে ভূয়সী প্রশংসায় ভরালেন প্রধানমন্ত্রী নরেন্দ্র মোদি (Narendra Modi)। দলের সর্বকনিষ্ঠ সর্বভারতীয় সভাপতিকে ‘মিলেনিয়াল’ (Millennial) সম্বোধন করে মোদি বলেন, তিনি বিজেপির উত্তরাধিকার বহন করবেন। পাশাপাশি বিজেপি কর্মীদের উদ্দেশে প্রধানমন্ত্রী বলেন, “দলের বিষয়ে নীতিন নবীনই বস, আমি একজন সাধারণ কর্মী।”

প্রধানমন্ত্রী জানান, নীতিন নবীন এতদিন তাঁর সবকটি দায়িত্ব নিষ্ঠা ও দক্ষতার সঙ্গে পালন করেছেন। তিনি বলেন, “আজকের যুবসমাজের ভাষায় বললে, নীতিনজি নিজেই এক অর্থে মিলেনিয়াল। তিনি সেই প্রজন্মের প্রতিনিধি, যারা ছোটবেলায় রেডিও থেকে খবর শুনেছে এবং আজ এআই ব্যবহার করছে। তাঁর মধ্যে আছে তারুণ্যের উদ্যম ও সংগঠনের দীর্ঘ অভিজ্ঞতা, যা দলের প্রতিটি কর্মীর জন্য উপকারী হবে।”

আরও পড়ুন: ঝটিকা সফরে UAE প্রেসিডেন্ট! বিমানবন্দরেই জড়িয়ে ধরলেন মোদি

উল্লেখ্য, নীতিন নবীন প্রয়াত বিজেপি নেতা ও প্রাক্তন বিধায়ক নবীন কিশোর প্রসাদ সিনহার পুত্র। বিহারের বাঁকিপুর বিধানসভা কেন্দ্র থেকে তিনি টানা পাঁচবার বিধায়ক নির্বাচিত হয়েছেন। যাঁদের জন্ম ১৯৮১ থেকে ১৯৯৬-এর মধ্যে, তাঁদের ‘মিলেনিয়াল’ হিসেবে ধরা হয়। এদিকে নীতিন নবীনের জন্ম ১৯৮০ সালে, ফলে প্রযুক্তিগতভাবে তিনি ‘মিলেনিয়াল’ নন। তা সত্ত্বেও তাঁকে এই প্রজন্মের নেতা হিসেবে আখ্যা দিয়েছেন খোদ প্রধানমন্ত্রী।